Ìwọ́ ọ̀rẹ́ mi, báyìí ni bàbá mi ṣe tí ó fi fẹ́ ìyá mi, lákòókò tí wọ́n sì fi bími, ìyá mi, níwọ̀n ìgbá tí òun náà ti jẹ́ iwin, ó rọra yọ́ kẹ́lẹ́kẹ́lẹ́ lọ síìsálú ọ̀run óo já ọ̀kan nínú àwọn èèso igi ìyè ó fi í fún mi mo sì jẹ́ ẹ́ bẹ́ẹ̀ ni n kò lè kú títí ayé mọ. Ṣùgbọ́n nígbà tí Ọlọ́run Ọba gbọ́ ọ̀rọ̀ yìí, Ó pa á láṣẹ fún àwọn màlékà pé bí mo bá tí gbé ààrin àwọn ọmọ ènìyàn fún àádọ́rin ọdún kí wọ́n mú mi wá sí etí bodè ọ̀run. Ìdí rẹ̀ sì ni èyí tí ìwọ fí bá mi ní ìhìn níbi tí mo ti ń gbọ́ àkúkọ ọ̀run – èmi náà, Baba-onírùngbọ̀n-yẹ́úkẹ́, ẹni tí ń gbé ibi gegele òkúta.
Iwo ore mi, bayii ni baba mi se ti o fi fe iya mi, lakooko ti won si fi bimi, iya mi, niwon igba ti oun naa ti je iwin, o rora yo kelekele lo siisalu orun oo ja okan ninu awon eeso igi iye o fi i fun mi mo si je e bee ni n ko le ku titi aye mo. Sugbon nigba ti Olorun Oba gbo oro yii, O pa a lase fun awon maleka pe bi mo ba ti gbe aarin awon omo eniyan fun aadorin odun ki won mu mi wa si eti bode orun. Idi re si ni eyi ti iwo fi ba mi ni ihin nibi ti mo ti n gbo akuko orun – emi naa, Baba-onirungbon-yeuke, eni ti n gbe ibi gegele okuta.